PMIndiaData/PMIndiaSum huggingface dataset:
पंतप्रधानांचा व्हिडिओ ब्रीजच्या माध्यमातून बचत गटाच्या सदस्यांशी थेट संवाद

पंतप्रधान नरेंद्र मोदी यांनी आज देशभरातल्या बचत गट सदस्यांशी तसेच दीनदयाल अंत्योदय योजनेच्या लाभार्थ्यांशी व्हिडिओ ब्रीजच्या माध्यमातून थेट संवाद साधला. या कार्यक्रमात देशभरातल्या विविध स्वयं सहाय्यता बचत गटाच्या एक कोटीहून अधिक महिला प्रतिनिधींनी सहभाग घेतला होता. विविध सरकारी योजनांच्या लाभार्थ्यांशी पंतप्रधानांचा व्हिडिओ ब्रीजच्या माध्यमातून होत असलेल्या संवादाचा हा नववा अंक होता. विविध बचत गटांच्या महिलांशी झालेला संवाद अत्यंत आनंददायी होता असे सांगत प्रत्येक महिला दृढ निश्चय, एकत्रित प्रयत्न आणि स्वयं उद्यमशीलतेचे प्रेरणादायी उदाहरण आहे असे पंतप्रधान म्हणाले. या महिला उद्योगी आहेत तसेच अत्यंत विषम परिस्थितीत त्यांना स्वत:च्या शक्तीची जाणीव होते आणि त्या या परिस्थितीशी लढा देतात. केवळ त्यांना संधी मिळण्याची गरज आहे असे ते म्हणाले. महिलांच्या योगदानाशिवाय कृषी आणि पशुपालन, दुग्ध व्यवसाय अशा क्षेत्रांची कल्पनाही करणे कठिण आहे, असे मोदी म्हणाले. महिला सक्षमीकरणाचे देशातील हे मूर्तीमंत चित्र आहे, असे त्यांनी सांगितले. दीन दयाल अंत्योदय योजना आणि राष्ट्रीय ग्रामीण आजीविका अभियानाच्या लाभार्थ्यांशीही पंतप्रधानांनी संवाद साधला. या योजना देशातल्या सर्व राज्यात राबवल्या जात असून देशभरातल्या अडीच लाख ग्रामपंचायतीतल्या सर्व घरांमधल्या महिलांना रोजगाराची शाश्वत संधी मिळवून देणे हा या अभियानाचा उद्देश आहे असे त्यांनी सांगितले. गरीब विशेषत: ग्रामीण भागातल्या महिलांच्या आर्थिक आणि सामाजिक उन्नतीमध्ये बचत गटांची महत्वाची भूमिका आहे असे पंतप्रधान म्हणाले. गेल्या चार वर्षात देशात बचत गटांची संख्या चौपट झाली असून त्यातून ग्रामीण भागात रोजगाराच्या संधी आणि उद्योजकता निर्माण झाली आहे असे ते म्हणाले. वर्ष 2011 ते 2014 या काळात देशभरात पाच लाख बचत गट होते. मात्र 2014 नंतर ही संख्या 20 लाखांवर पोहोचली असून सव्वा दोन कोटी कुटुंबांना याचा लाभ मिळतो आहे. बचत गटांची चळवळ वाढवण्यासाठी सरकार प्रशिक्षण, आर्थिक सहाय्य आणि संधी उपलब्ध करुन देते, असेही ते म्हणाले. महिला किसान सशक्तीकरण योजनेअंतर्गत देशातल्या 33 लाख महिला शेतकऱ्यांना प्रशिक्षण देण्यात येणार आहे. सध्या देशात 45 लाख बचत गट असून त्यात 5 कोटी महिला कार्यरत आहेत असे त्यांनी सांगितले. दीन दयाल अंत्योदय योजनेअंतर्गत, ग्रामीण भागातील युवकांना कौशल्य प्रशिक्षण देण्याकडे विशेष लक्ष दिले जाते. हे प्रशिक्षण नोकरी तसेच स्वयं रोजगारासाठी दिले जाते असे त्यांनी सांगितले. आत्तापर्यंत 600 ग्रामीण स्वयंरोजगार प्रशिक्षण केंद्रातून 28 लाख युवकांना प्रशिक्षण देण्यात आले आहे. त्यापैकी 19 लाख युवकांना रोजगारही मिळाल्याचे त्यांनी सांगितले. या संवादादरम्यान पंतप्रधानांनी मूल्य साखळी आणि मूल्यवर्धनाचे महत्व सांगितले. सर्व बचत गटांनी सरकारच्या जेम या ई-पणन पोर्टलवर नोंदणी करावी असे आवाहन त्यांनी केले. या संवादाच्या वेळी विविध महिलांनी बचत गटांशी संबंधित यशस्वी गाथा आणि अनुभव पंतप्रधानांना सांगितले. गरीब कुटुंबातल्या महिलांनी आत्मविश्वास आणि स्वत:च्या हिंमतीच्या भरवश्यावर सर्व अडचणींचा सामना करत मिळवलेल्या यशाचे पंतप्रधानांनी कौतुक केले. या बचत गटांमुळे आपल्या जीवनात सकारात्मक बदल झाल्याचे महिलांनी सांगितले. या महिलांनी आपल्या यशस्वितेच्या कथा छायाचित्रांसह नरेंद्र मोदी ॲप वर पाठवाव्यात असे आवाहन पंतप्रधानांनी केले.
‘प्रधानमंत्री वय वंदना’ योजनेअंतर्गत ज्येष्ठ नागरिकांसाठीच्या गुंतणूक मर्यादेत दुपटीने वाढ करून ती साडेसात लाखांवरुन 15 लाख पर्यंत करण्याच्या प्रस्तावाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत ज्येष्ठ नागरिकांसाठी असलेल्या वय वंदना योजनेअंतर्गत गुंतवणूक करण्याची मर्यादा दुपटीने वाढवण्यात आली. याआधी साडेसात लाख रुपयांपर्यंत असलेली ही मर्यादा 15 लाख रुपये करण्यात आली असून या योजनेचा लाभ घेण्याची तारीखही 4 मे 2018 वरुन 31 मार्च 2020 पर्यंत वाढवण्यात आली आहे. केंद्र सरकारच्या सामाजिक सुरक्षा आणि वित्तीय समावेशनाविषयीच्या कटीबद्धतेनुसार हा निर्णय घेण्यात आला आहे. या निर्णयामुळे या योजनेअंतर्गत ज्येष्ठ नागरिकांना दरमहा 10 हजार रुपये निवृत्तीवेतन मिळू शकेल. मार्च 2018 पर्यंत एकूण 2.23 लाख ज्येष्ठ नागरिकांनी वय वंदना योजनेचा लाभ घेतला आहे. याआधी असलेल्या ‘वरिष्ठ पेन्शन बिमा योजना 2014’ अंतर्गत एकूण 3.11 लाख ज्येष्ठ नागरिकांना लाभ मिळाले होते. भारतीय आयुर्विमा महामंडळाच्या माध्यमातून या योजनेची अंमलबजावणी केली जाते. या अंतर्गत 60 वर्षे आणि त्यावरच्या वयाच्या ज्येष्ठ नागरिकांना त्यांनी केलेल्या गुंतवणुकीच्या रकमेवर वार्षिक 8 टक्के व्याजानुसार महिन्याला ठराविक निवृत्तीवेतन दिले जाते.
स्वयंसेवकांनी तयार केलेला’कर्तव्य’ भावना प्रतिबिंबित करणारा व्हिडिओ पंतप्रधानांनी शेअर केला

पंतप्रधान नरेंद्र मोदी यांच्या वाढदिवसानिमित्त साजरा केल्या जाणाऱ्या सेवा पंधरवड्यानिमित्त स्वयंसेवकांनी तयार केलेला एक व्हिडिओ पंतप्रधानांनी शेअर केला आहे. या व्हिडिओमध्ये पंतप्रधानांच्या 'कर्तव्य' या भावनेचे प्रतिबिंब दिसून येते. मोदी स्टोरी नावाच्या एका ट्विटचा दाखला देत पंतप्रधानांनी ट्विट केले आहे, “
2019-20 पर्यंत प्रधानमंत्री स्वास्थ्य सुरक्षा योजना सुरू ठेवण्यास केंद्रीय मंत्रिमंडळाची मंजुरी

देशात आरोग्यसेवा क्षेत्रातील पायाभूत सुविधांच्या विस्तारास प्रोत्साहन देण्यासाठी पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने 2019-20 पर्यंत प्रधानमंत्री स्वास्थ्य सुरक्षा योजना सुरू ठेवण्यास मंजुरी दिली आहे. यासाठी 14,832 कोटी रुपयांचा आर्थिक खर्च होणार आहे. या योजनेअंतर्गत, नवीन एम्स रुग्णालयांची स्थापन करण्यात आली असून शासकीय वैद्यकीय महाविद्यालयांचे अद्ययावतीकरण करण्यात आले आहे. उद्दीष्टे: पीएमएसएसवाय ही एक केंद्रशासित क्षेत्र योजना आहे. देशातील सर्वसाधारण भागातील नागरिकांना परवडणाऱ्या दरात चांगल्या दर्जाच्या आरोग्य सेवा उपलब्ध करून संतुलन साधने आणि ज्या राज्यांमध्ये सुविधांची कमतरता आहे तिथे गुणवत्तापूर्ण वैद्यकीय शिक्षणाची सुविधा वाढविणे आहे हे उद्दिष्टे आहे. प्रभाव: नव्या एम्सची स्थापना झाली तर केवळ आरोग्य शिक्षण आणि प्रशिक्षणातच बदल होणार नाही तर या क्षेत्रातील आरोग्यसेवा व्यावसायिकांच्या कमतरतेच प्रश्न देखील सुटेल. नवीन एम्सच्या बांधकामासाठी केंद्र सरकार 100 टक्के आर्थिक सहाय्य करणार आहे. नवीन एम्स रुग्णालयांच्या कार्यान्वय आणि देखरेखीचा संपूर्ण खर्च केंद्र सरकार करणार आहे. सुपर स्पेशालिटी ब्लॉक्स/ट्रामा केंद्र आदीच्या माध्यमातून आरोग्य पायाभूतसुविधांचे अद्ययावतीकरण करणे तसेच सध्या सुरु असलेल्या आणि नवीन सुविधांचा खर्च राज्य आणि केंद्र सरकार भागीदारीत करतील. रोजगार निर्मिती: विविध राज्यांमध्ये नवीन एम्स रुग्णालयांची स्थापन केल्यामुळे प्रत्येक रुग्णालयात विविध पदांसाठी सुमारे 3 हजार रोजगार निर्माण होतील. याशिवाय, नवीन एम्स रुग्णालयांच्या परिसरात होणाऱ्या शॉपिंग सेंटर, कॅन्टीन्स इत्यादी सुविधा आणि सेवांमुळे अप्रत्यक्ष रोजगार निर्मिती होईल.
स्वातंत्र्य दिनानिमित्त पंतप्रधानांकडून देशाला शुभेच्छा

पंतप्रधान नरेंद्र मोदी यांनी स्वातंत्र्य दिनानिमित्त देशातील जनतेला शुभेच्छा दिल्या आहेत. पंतप्रधान म्हणाले, ‘स्वातंत्र्य दिनाच्या शुभेच्छा, जय हिंद.’ 70व्या स्वातंत्र्य दिनानिमित्त थोड्याच वेळात पंतप्रधान नरेंद्र मोदी लाल किल्ल्यावरुन राष्ट्राला संबोधित करणार आहेत.
माधुरी बोस, चंद्र बोस यांनी पंतप्रधानांची भेट घेतली

नेताजी सुभाष चंद्र बोस यांची नात माधुरी बोस आणि नातू चंद्र बोस यांनी आज पंतप्रधान नरेंद्र मोदी यांची भेट घेतली. माधुरी बोस यांनी यावेळी “द बोस ब्रदर्स अँड इंडियन इंडीपेंडन्स्‌ – ॲन इनसायडर्स अकाऊंट” या स्‍वत: लिहिलेल्या पुस्तकाची प्रत पंतप्रधानांना भेट दिली. या पुस्तकाचे प्रकाशक सेज पब्लिकेशनचे विवेक मेहरा यावेळी उपस्थित होते.
स्टॅच्यू ऑफ युनिटीचे पंतप्रधानांच्या हस्ते राष्ट्रार्पण होणार

“स्टॅच्यू ऑफ युनिटी” या जगातल्या सर्वात उंच पुतळ्याचे पंतप्रधान नरेंद्र मोदी यांच्या हस्ते उद्या गुजरातमधल्या केवडिया येथे राष्ट्रार्पण करण्यात येणार आहे. सरदार वल्लभभाई पटेल यांच्या जयंतीचे औचित्य साधून 182 मीटर उंचीच्या या पुतळ्याचे गुजरातमधल्या नर्मदा जिल्ह्यातल्या केवडिया येथे लोकार्पण करण्यात येणार आहे. यावेळी पंतप्रधान आणि इतर मान्यवर एका कलशात मृदा आणि नर्मदेचे पाणी भरुन लोकार्पण करणार आहेत. पंतप्रधानांच्या हस्ते या पुतळ्याला आभासी अभिषेक करण्यात येणार आहे. यानंतर पंतप्रधान उपस्थितांना संबोधित करणार आहेत. त्यानंतर वॉल ऑफ युनिटीचेही पंतप्रधान उद्‌घाटन करणार आहेत. स्टॅच्यू ऑफ युनिटीच्या चरणापाशी पंतप्रधान विशेष प्रार्थना करणार आहेत. वस्तू संग्रहालय, प्रदर्शन आणि प्रेक्षक गॅलरीलाही पंतप्रधान भेट देतील. 153 मीटर उंचीच्या या गॅलरीत एका वेळेला 200 जण सामावू शकणार आहेत. सरदार सरोवर धरण, सातपुडा आणि विंध्य पर्वत रांगांचे विलोभनीय दर्शन इथून घेता येणार आहे. भारतीय हवाई दलाच्या विमानांचा फ्लायपास्ट तसेच विविध सांस्कृतिक कार्यक्रमही या लोकार्पण समारंभात सादर करण्यात येणार आहेत.
पंतप्रधानांच्या हस्ते लंडनमध्ये बसवेश्वर, पुतळ्याचे अनावरण तसेच डॉ आंबेडकर स्मारकाचे उद्‌घाटन

पंतप्रधानांनी जाग्वार-लँड रोव्हर कंपनीच्या कारखान्याला भेट दिली. पंतप्रधान नरेंद्र मोदी यांनी आज लंडनमधील लॅम्बेथ येथे बसवेश्वरांच्या पुतळ्याचे अनावरण केले. यावेळी बोलताना पंतप्रधान म्हणाले की, पॅरिसमध्ये झालेल्या दहशतवादी हल्ल्याने आपल्याला फार दुःख झाले. हा केवळ फ्रान्सच्या जनतेवरील हल्ला नाही तर हा संपूर्ण मानवजातीवरील हल्ला आहे, याप्रसंगी जगातील सर्वांनी एकत्र येऊन ठामपणे लढण्याची आवश्यकता आहे. संयुक्त राष्ट्रसंघाने दहशतवादाची व्याख्या निश्चित करण्याची नितांत आवश्यकता असल्याचेही ते म्हणाले. बसवेश्वर हे श्रेष्ठ तत्वज्ञ आणि समाजसुधारक असल्याचे ते म्हणाले, त्यांनी त्यांच्या काळातील सामाजिक अपप्रवृत्तींविरुद्ध लढा दिला तसेच शेवटच्या घटकापर्यंत लोकशाही पोहचवण्यासाठी प्रयत्न केले. पंतप्रधानांच्या हस्ते लंडन येथील किंग हेन्री रस्त्यावरील डॉ बाबासाहेब आंबेडकर स्मारकाचे उदघाटन करण्यात आले. पंतप्रधानांनी डॉ. आंबेडकर यांच्या प्रतिमेसमोर मेणबत्तीही प्रज्वलित केली. यावेळी त्यांनी स्मारकाच्या लोकार्पण कोनशिलेचेही अनावरण केले. “डॉ आंबेडकरांनी सर्व अडथळ्यांवर आणि अडीअडचणींवर मात करत या ठिकाणीच ज्ञान ग्रहण केले,” असे पंतप्रधानांनी अभ्यागतांच्या नोंदपुस्तिकेत लिहिले. “समाजातील वंचितांच्या कल्याणासाठी अविरतपणे कार्य करणाऱ्या महामानवाला वंदन,” असे ते म्हणाले. पंतप्रधानांनी सोलिहल येथील जाग्वार-लँड रोव्हर कंपनीच्या कारखान्याला भेट दिली.
नाम सदस्य गटाच्या ऑनलाइन शिखर परिषदेत पंतप्रधानांचा सहभाग

नाम अर्थात अलिप्त राष्ट्र चळवळ सदस्य गटाच्या 4 मे 2020 ला झालेल्या ऑनलाईन शिखर परिषदेत पंतप्रधान नरेंद्र मोदी सहभागी झालेत .सध्या सुरु असलेल्या कोविड-19 महामारीच्या पार्श्वभूमीवर चर्चा करण्यासाठी ही परिषद आयोजित करण्यात आली होती. ‘कोविड-19 विरोधात एकजूट’ ही या ऑनलाईन नाम शिखर परिषदेची संकल्पना होती. नामचे सध्याचे अध्यक्ष आणि अझरबैजानचे राष्ट्राध्यक्ष इलहाम अलीयेव यांनी या परिषदेचे आयोजन केले होते. कोविड -19 विरोधातल्या लढ्यात आंतरराष्ट्रीय ऐक्याला प्रोत्साहन देणे आणि या महामारीचा मुकाबला करण्यासाठीच्या राष्ट्रांच्या आणि आंतरराष्ट्रीय संस्थांच्या प्रयत्नांना गती देणे हा या परिषदेचा उद्देश होता. या परिषदेतल्या पंतप्रधानांच्या सहभागाने, नामचा एक आघाडीचा संस्थापक सदस्य म्हणून नामची तत्वे आणि मुल्यांप्र्ती भारताची दीर्घकालीन कटिबद्धता अधोरेखित झाली. संकटाच्या या काळात जगाने परस्पर समन्वय, समावेशी आणि न्याय्य प्रतिसाद देण्याच्या महत्वावर पंतप्रधानांनी भर दिला.या काळात भारताने देशांतर्गत आणि आंतरराष्ट्रीय पातळीवर उचललेल्या पावलांची माहिती देतांनाच नामचे ऐक्य दृढ करण्या साठी शक्य ती सर्व मदत करण्यासाठी भारत तत्पर असल्याचे त्यांनी सांगितले. दहशतवाद आणि बनावट, खोट्या वृत्तासारख्या इतर विषाणू विरोधातही जगाने सातत्याने प्रयत्न करण्याच्या महत्वावर पंतप्रधानांनी भर दिला. पंतप्रधान नरेंद्र मोदी यांच्या समवेत आशिया, आफ्रिका, लॅटीन अमेरिका, करेबियन आणि युरोपातले नाम सदस्य राष्ट्रांचे प्रमुख आणि इतर नेते या परिषदेत सहभागी झाले.संयुक्त राष्ट्र महासभेचे प्राध्यापक तिज्जनी मुहमद बानदे,संयुक्त राष्ट्राचे महासचिव अन्तीनियो ग्युट्रेस, आफ्रिकन महासंघाचे अध्यक्ष मुसा फकी महामत, युरोपियन महासंघाचे उच्च प्रतिनिधी जोसेफ बॉरेल आणि जागतिक आरोग्य संघटनेचे महा संचालक डॉ टेड्रोंस घेब्रेयसुस यांनीही या परिषदेला संबोधित केले. नाम नेत्यांनी, कोविड-19 च्या परिणामाचे मुल्यांकन करून त्यावरच्या उपायांसाठीच्या आवश्यकता आणि गरजा निश्चित केल्या आणि यावर पाठपुरावा करणाऱ्या कृतीशील उपाय योजनांचे आवाहन केले. कोविड-19 विरोधातल्या लढ्यात आंतरराष्ट्रीय ऐक्याचे महत्व अधोरेखित करणारा जाहीरनाम्याचा या नेत्यांनी यावेळी स्वीकार केला. कृती दलाची स्थापना करत असल्याची घोषणाही या नेत्यांनी यावेळी केली.कोविड-19 विरोधातल्या लढ्यात मुलभूत वैद्यकीय,सामाजिक आणि मानवी गरजा प्रतिबिंबित होणारी आकडेवारी आणि माहिती देणारा सामायिक डेटाबेस निर्माण करून त्या द्वारे सदस्य राष्ट्रांच्या आवश्यकता आणि गरजा, हे कृती दल निश्चित करेल.
महाराष्ट्रात नेरळ-माथेरान टॉय ट्रेन पुन्हा सुरू झाल्याबद्दल पंतप्रधानांनी आनंद व्यक्त केला आहे

नवी दिल्‍ली, 26 ऑक्‍टोबर 2022 महाराष्ट्रात नेरळ-माथेरान टॉय ट्रेन पुन्हा सुरू झाल्याने हा निसर्गरम्य प्रवास आणखी अविस्मरणीय होईल, असे पंतप्रधान नरेंद्र मोदी यांनी आज म्हटले आहे. पंतप्रधानांनी रेल्वे मंत्रालयाच्या ट्विटला उत्तर दिले: “या निसर्गरम्य प्रवासाला आणखी अविस्मरणीय बनवत आहोत! स्थानिक पर्यटनासाठी चांगली बातमी…”
भारत आणि फ्रान्स यांच्यातल्या  नवीन आणि नवीकरणीय ऊर्जा क्षेत्रातील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला भारतीय सौर ऊर्जा महामंडळ (एसईसीआई) आणि फ्रान्स सरकारच्या मालकीच्या (CEA) आणि ब्‍ल्‍यू स्‍टोरेज़ (एसएएस) दरम्यान झालेल्या सामंजस्य कराराबाबत अवगत करण्यात आले. या करारावर 3 ऑक्टोबर 2018 रोजी नवी दिल्लीत स्वाक्षऱ्या करण्यात आल्या होत्या.हा करार तीन भाषा (हिंदी इंग्रजी आणि फ्रेंच) मध्ये करण्यात आला होता. या कराराचा उद्देश सौर पॅनेलद्वारा चार्ज होणाऱ्या बॅटरीनी युक्त ई-वाहनांसाठी चार्जिंग स्टेशन उपलब्ध करून देण्याच्या प्रायोगिक प्रकल्पाबाबत भविष्यात होणाऱ्या सहकार्यासंबंधी विचार-विनिमय करण्याच्या पद्धती ठरवणे हा आहे. या करारामुळे उभय देशांमध्ये द्विपक्षीय सहकार्य मजबूत करण्यात मदत मिळेल.
मॅचेंस्टर येथिल हल्ल्याचा पंतप्रधानांकडून निषेध

ब्रिटनमधल्या मॅचेंस्टर इथे झालेल्या हल्ल्याचा पंतप्रधान नरेंद्र मोदी यांनी निषेध केला आहे. मॅचेंस्टर इथल्या हल्ल्याने व्यथित झालो असून, याचा तीव्र निषेध करत असल्याचे पंतप्रधानांनी म्हटले आहे. मृतांच्या कुटुंबियांच्या दु:खात आपण सहभागी आहोत. जखमींच्या प्रकृतीला लवकर आराम पडावा अशी सदिच्छा पंतप्रधानांनी व्यक्त केली आहे.
भारतीय महिला क्रिकेट संघाच्या खेळाडूंशी पंतप्रधानांचा संवाद

भारतीय महिला क्रिकेट संघाच्या खेळाडू आणि अधिकाऱ्यांशी पंतप्रधान नरेंद्र मोदी यांनी संवाद साधला. हा संघ अलिकडेच महिला विश्व चषक क्रिकेट स्पर्धेत सहभागी झाला होता. एखाद्या पंतप्रधानाला महिला क्रिकेट संघाला प्रोत्साहन देण्यासाठी ट्विट करण्याचा अनुभव पहिल्यांदाच घेतला असे या चमूने यावेळी सांगितले. आपल्या खेळाकडे पंतप्रधानांचे लक्ष आहे हे कळल्यावर अतिशय अभिमान आणि आनंद झाला तसेच प्रेरणा मिळाली अशा भावना या खेळाडूंनी व्यक्त केल्या. एखाद्या कामाचा ताण कसा सहन करायचा यावर चर्चा झाली असतांना योग यासाठी मदत करु शकतो, असे पंतप्रधान म्हणाले. मन, शरीर आणि कृती यातला समतोल साधण्यासाठी तसेच इतर गोष्टींपासून मनाला अलिप्त ठेवण्यासाठी योगाचा उत्तम उपयोग होतो असे पंतप्रधानांनी सांगितले. अंतिम सामन्यात भारतीय संघ पराभूत झाला नाही तर सव्वाशे कोटी भारतीयांनी या पराभवाचा भार स्वत:च्या खांद्यावर घेतला होता आणि हाच महिला संघाचा मोठा विजय आहे, असेही मोदी म्हणाले. अनेक आंतरराष्ट्रीय क्रीडा प्रकारात भारताच्या मुलींनी देशाला अभिमान वाटेल असे यश मिळवले आहे, असे सांगत विविध क्षेत्रात महिलांच्या प्रगतीमुळे समाजाचे भले होत आहे, असेही ते म्हणाले. केवळ क्रीडाच नाही तर शालेय परीक्षांच्या निकालांपासून ते अंतराळ संशोधक म्हणून इस्रोच्या अभियानात महिलांची भरारी लक्षणीय आहे, असे त्यांनी नमूद केले. यावेळी या संघाने स्वसाक्षांकित क्रिकेट बॅट पंतप्रधानांना भेट म्हणून दिली.
अतिरिक्त सचिव आणि संयुक्त सचिवांबरोबर पंतप्रधान नरेंद्र मोदी यांनी साधला संवाद

भारत सरकारमध्ये कार्यरत असणा-या 80 पेक्षा जास्त अतिरिक्त सचिव आणि संयुक्त सचिवांच्या समुहाशी पंतप्रधान नरेंद्र मोदी यांनी गुरूवारी संवाद साधला. अशाप्रकारे पाच संवाद सत्रांचे आयोजन करण्यात येणार असून या मालिकेतले हे दुसरे सत्र होते. कामगिरीवर आधारित प्रशासन, नवीन सुशासन, कचरा व्यवस्थापन, नदी आणि पर्यावरण प्रदूषण, वने, स्वच्छता, हवामान बदल, कृषी, शिक्षण आणि कौशल्य विकास या विषयांवर पंतप्रधानांनी उपस्थित अधिका-यांसमवेत चर्चा केली. अनेकांची मते जाणून घेतली. “अधिका-यांनी स्वतःला फक्त कामांच्या फाइलींपुरती मर्यादित ठेवू नये तर कोणताही निर्णय घेतल्यानंतर त्याचा काय परिणाम होणार आहे, हे जाणून घेण्यासाठी त्या त्या क्षेत्राला भेट दिली पाहिजे”. असे मनोगत पंतप्रधान मोदी यांनी यावेळी सनदी अधिका-यांशी बोलताना व्यक्त केले. या संदर्भात बोलताना त्यांनी 2001 मध्ये गुजरातमध्ये आलेल्या विनाशकारी भूकंपानंतर पुर्ननिर्माणाच्या कामाचा अनुभव सांगितला. अधिका-यांनी कामाकडे फक्त नोकरी, कर्तव्य या भावनेने पाहू नये, तर देशामध्ये शासनामार्फत सकारात्मक परिवर्तन घडवून आणण्याची संधी आपल्याला मिळाली आहे. या भावनेने कार्यरत राहावे, असे आवाहन पंतप्रधान मोदी यांनी यावेळी केले. नागरिकांच्या समस्या सोडविण्यासाठी अत्याधुनिक तंत्रज्ञानाचा वापर केला जावा, असा आग्रहही त्यांनी केला. देशभरातील सर्वात जास्त मागासलेल्या 100 जिल्हयांची सूची तयार करावी आणि त्या जिल्हयांमध्ये विकासकामे करून त्यांना देशाच्या इतर जिल्हयांच्या बरोबर आणावे, असेही पंतप्रधान नरेंद्र मोदी यांनी यावेळी सांगितले. पी.आई.बी./ बी. गोखले/ एस. बेडेकर
टी आय आर अंतर्गत आंतरराष्ट्रीय माल वाहतुकीवरच्या सीमाशुल्क कराराच्या भारताच्या स्वीकृतीला केंद्रीय मंत्रिमंडळाची मान्यता

टीआयआर अंतर्गत आंतरराष्ट्रीय माल वाहतुकीवरच्या सीमाशुल्क कराराच्या भारताच्या स्वीकृतीला आणि भारताच्या समावेशासाठीच्या आवश्यक प्रक्रियेला केंद्रीय मंत्रिमंडळाने मान्यता दिली आहे. या करारामुळे भारतीय व्यापाऱ्यांना,जलदगती,सहज आंतरराष्ट्रीय मालाची ने-आण करण्याशी सुलभपणे जोडले जाता येणार आहे. यामुळे जागोजागीच्या तपासण्या कमी होणार आहेत. सीमाशुल्क विषयक प्रक्रिया अंतर्गत भागात होणार असल्यामुळे सीमेवरच्या सीमाशुल्क नाक्यावर होणारी कोंडी कमी व्हायला मदत होणार आहे. टीआयआर अंतर्गत होणारी मालाची ने-आण केवळ मालावरचे सील पाहून आणि कंटेनरची बाहेरून तपासणी करून न्यायला मुभा राहणार असल्याने सीमेवरच्या नाक्यामुळे होणार उशीर टळणार आहे.
भारत आणि सौदी अरेबिया दरम्यान सुरक्षा सहकार्य कराराला मंत्रिमंडळाची कार्योत्तर मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि सौदी अरेबिया दरम्यान सुरक्षा सहकार्य कराराला कार्योत्तर मंजुरी दिली. माननीय पंतप्रधानांच्या सौदी अरेबिया दौऱ्यादरम्यान 29 ऑक्टोबर 2019 रोजी या करारावर स्वाक्षऱ्या करण्यात आल्या होत्या. दहशतवाद आणि त्याला आर्थिक मदत , संघटित गुन्ह्यांसह विविध गुन्ह्यांना आळा घालणे किंवा रोखणे यामध्ये उभय देशांचा प्रभावीपणा सुधारणे, तसेच राष्ट्रीय आणि आंतरराष्ट्रीय नियमांचे पालन करत दोन्ही देशांच्या गुप्तहेर आणि कायदा अंमलबजावणी संस्थांच्या अधिकाऱ्यांमध्ये सहकार्य वृद्धिंगत करण्यासाठी एक चौकट स्थापन करणे हा या कराराचा उद्देश आहे.
परीक्षा पे चर्चा 2023 या कार्यक्रमाशी निगडित उपक्रमांमध्ये सहभागी होण्यासाठी पंतप्रधान नरेंद्र मोदी यांनी विद्यार्थी, पालक आणि शिक्षकांना केले आमंत्रित

नवी दिल्ली, 30 नोव्हेंबर 2022 परीक्षा पे चर्चा 2023 या कार्यक्रमाशी निगडित रोचक उपक्रमांमध्ये सहभागी होण्यासाठी पंतप्रधान नरेंद्र मोदी यांनी विद्यार्थी, पालक आणि शिक्षकांना आमंत्रित केले आहे. विद्यार्थ्यांसाठी तणावमुक्त वातावरण तयार करण्यासाठी एकत्रितपणे काम करायची आवश्यकता असल्याच्या मुद्द्यावर त्यांनी भर दिला आहे. शिक्षण मंत्रालयाच्या एका ट्विटचा दाखला देत पंतप्रधानांनी ट्विट केले आहे. “परीक्षा पे चर्चा 2023 या कार्यक्रमासाठी मी परीक्षा योद्ध्यांना, त्यांच्या पालकांना आणि शिक्षकांना रंजक उपक्रमांत सहभागी होण्यासाठी निमंत्रित करतो. आपल्या विद्यार्थ्यांसाठी तणावरहीत वातावरण तयार करण्यासाठी आपण एकत्रितपणे काम करूया. #परीक्षा पे चर्चा 2023”
मुंबई आणि परिसरातल्या मुसळधार पावसामुळे उदभवलेल्या परिस्थितीबाबत पंतप्रधानांची महाराष्ट्राच्या मुख्यमंत्र्यांशी चर्चा;  केंद्राकडून सर्वतोपरी मदतीचे आश्वासन

मुंबई आणि परिसरातल्या मुसळधार पावसामुळे उदभवलेल्या परिस्थितीबाबत पंतप्रधान नरेंद्र मोदी यांनी महाराष्ट्राचे मुख्यमंत्री देवेंद्र फडणवीस यांच्याशी चर्चा केली. राज्याच्या काही भागात, मुसळधार पावसामुळे उदभवलेल्या परिस्थितीतून मार्ग काढण्यासाठी केंद्राकडून सर्वतोपरी मदत करण्याचे आश्वासन पंतप्रधानांनी दिले. मुंबई आणि परिसरातल्या मुसळधार पावसामुळे उदभवलेल्या परिस्थितीबाबत, महाराष्ट्राचे मुख्यमंत्री देवेंद्र फडणवीस यांच्याशी चर्चा केली. राज्याच्या काही भागात, मुसळधार पावसामुळे उदभवलेल्या परिस्थितीतून मार्ग काढण्यासाठी, महाराष्ट्र सरकारला सर्वतोपरी मदत करण्याचे आश्वासन केंद्राने दिले आहे. मुंबई आणि परिसरातल्या जोरदार पावसाच्या पार्श्वभूमीवर, जनतेने आवश्यक ती खबरदारी घेऊन सुरक्षित राहावे असे पंतप्रधानांनी म्हटले आहे.
वीर सावरकर यांच्या जयंती निमित्त पंतप्रधानांनी वाहिली आदरांजली

पंतप्रधान नरेंद्र मोदी यांनी वीर सावरकर यांच्या जयंती निमित्त त्यांना आदरांजली वाहिली आहे. एका ट्विटमध्ये पंतप्रधान म्हणाले; "भारतमातेचे कर्मठ सुपुत्र वीर सावरकर यांच्या जयंती निमित्त त्यांना आदरपूर्ण श्रद्धांजली."
कोरियन युद्धाच्या 70 व्या वर्धापन दिनानिमित्त पंतप्रधानांनी कोरिया प्रजासत्ताकचे  अध्यक्ष आणि जनतेला शुभेच्छा दिल्या

कोरियन युद्धाच्या 70 व्या वर्धापन दिनानिमित्त पंतप्रधान नरेंद्र मोदी यांनी कोरियन द्वीपकल्पात शांतता नांदावी यासाठी आपल्या प्राणांचे बलिदान दिलेल्या शूर वीरांना श्रद्धांजली अर्पण केली. कोरियन प्रजासत्ताकच्या सेऊल शहरात यानिमित्त आयोजित स्मृती सोहळ्यादरम्यान पंतप्रधानांचा व्हिडिओ संदेश दाखवण्यात आला. या सोहळ्याचे आयोजन कोरियातील देशभक्त आणि सैनिक व्यवहार मंत्रालयाने केले होते आणि अध्यक्षस्थानी कोरियाचे अध्यक्ष मून जे-इन होते. पंतप्रधान मोदींनी आपल्या संदेशात कोरियन युद्धात भारताच्या योगदानाचे स्मरण केले . हे योगदान 60 पॅरा फील्ड हॉस्पिटलच्या तैनातीच्या स्वरूपात करण्यात आले होते. युद्धादरम्यान रुग्णालयाने उपयुक्त सेवा प्रदान केली आणि सैनिक व नागरिकांना आवश्यक वैद्यकीय मदत पुरवली. युद्धाच्या राखेतून एक महान देश घडवण्यासाठी कोरियन जनतेने केलेले कठोर परिश्रम आणि निर्धाराचे पंतप्रधानांनी अभिनंदन केले आणि कोरियन द्वीपात शांतता आणि स्थैर्य अबाधित राखण्याच्या कोरियन सरकारच्या प्रयत्नांचे कौतुक केले. त्यांनी कोरियन द्वीपकल्पात कायमस्वरुपी शांतता नांदावी यासाठी भारत सरकार आणि जनतेच्या वतीने शुभेच्छा दिल्या. या कार्यक्रमाला राष्ट्राध्यक्ष मून, कोरियाचे संरक्षण मंत्री, अन्य केंद्रीय मंत्री, युद्धकाळात कोरियाला मदत केलेल्या देशांचे प्रतिनिधित्व करणारे राजदूत आणि कोरियातील मान्यवर उपस्थित होते.
सर्वोत्तम पत्रकारितेसाठीच्या रामनाथ गोएंका पुरस्कारांचे पंतप्रधानांच्या हस्ते वितरण

सर्वोत्कृष्ट पत्रकारितेसाठीचे रामनाथ गोएंका पुरस्कार पंतप्रधान नरेंद्र मोदी यांच्या हस्ते आज वितरित करण्यात आले. स्वातंत्र्य लढयाच्या काळात वृत्तपत्रे ही व्यक्त होण्याचे सामर्थ्यशाली माध्यम बनले होते असे पंतप्रधानांनी यावेळी सांगितले. वर्तमानपत्राच्या माध्यमातून व्यक्त होणाऱ्या, वृत्तपत्रात लिहिणाऱ्या व्यक्तींचा वसाहतवादी राज्यकर्त्यांनाही धाक वाटत असे असं पंतप्रधान म्हणाले. दिवंगत रामनाथ गोएंका यांची प्रशंसा करताना पंतप्रधान म्हणाले की आणीबाणीला माध्यमातल्या अगदी मोजक्यानी आव्हान दिले आणि रामनाथजीं त्यात आघाडीवर होते. तंत्रज्ञानाने माध्यमांसमोर आव्हान निर्माण केले आहे याआधी 24 तासात प्रसारित होणारी बातमी आता केवळ 24 सेकंदात होते असे पंतप्रधान म्हणाले.
थोर क्रांतिकारक चंद्रशेखर आझाद यांच्या जयंतीनिमित्त पंतप्रधानाचे अभिवादन

पंतप्रधान नरेंद्र मोदी यांनी क्रांतिकारक चंद्रशेखर आझाद यांच्या जयंतीनिमित्त त्यांना वंदन केले. पंतप्रधान म्हणाले, ” मी वीर चंद्रशेखर आझाद यांच्या जयंतीनिमित्त त्यांना वंदन करतो , ज्यांनी आपल्या पराक्रमाने असंख्य भारतीयांची मने जिंकली “.
डॉ. श्यामप्रसाद मुखर्जी यांना पंतप्रधानांची श्रद्धांजली

डॉ. श्यामप्रसाद मुखर्जी यांच्या जयंतीनिमित्त पंतप्रधान नरेंद्र मोदी यांनी आज त्यांना श्रद्धांजली अर्पण केली. “डॉ. श्यामप्रसाद मुखर्जी यांनी भारताच्या इतिहासात दिलेल्या अमूल्य योगदानाचे अभिमानपूर्वक स्मरण करुन आपण त्यांच्या जयंतीदिनी श्रद्धासुमन अर्पण करीत आहोत” असे पंतप्रधानांनी म्हटले आहे.
भारतीय परराष्ट्र व्यवहार सेवा प्रशिक्षणार्थी अधिकाऱ्यांनी पंतप्रधानांची भेट घेतली

भारतीय परराष्ट्र व्यवहार सेवेच्या 2014 आणि 2015 च्या तुकडीतल्या 64 प्रशिक्षणार्थी अधिकाऱ्यांनी आज पंतप्रधान नरेंद्र मोदी यांची भेट घेतली. भारताचे जगाशी घनिष्ट संबंध वाढीला लागावे यासाठी पंतप्रधानांनी युवा अधिकाऱ्यांना प्रोत्साहन दिले यासाठी ज्या देशात या अधिकाऱ्यांची नियुक्ती झाली असेल त्याची सखोल जाण विकसित करावी, जनते-जनतेमधल्या संवादाला आणि सांस्कृतिक बंध दृढ करण्यासाठी प्रोत्साहन दयावे, व्यापार, गुंतवणूक आणि तंत्रज्ञानविषयक बंध मजबूत करावे, परदेशातल्या भारतीयांचे कल्याण आणि हितरक्षणाकडे लक्ष पुरवावे असा सल्ला पंतप्रधानांनी दिला.
लोकनायक जयप्रकाश नारायण यांच्या जयंतीनिमित्त पंतप्रधान नरेंद्र मोदी यांच्याकडून आदरांजली

लोकनायक जयप्रकाश नारायण यांच्या जयंतीनिमित्त पंतप्रधान नरेंद्र मोदी यांनी आदरांजली अर्पण केली. लोकनायक जयप्रकाश नारायण यांच्या जयंतीनमित्त मी त्यांना अभिवादन करतो. देशाच्या लोकशाही आदर्शांची जपणूक करण्याप्रती त्यांचे योगदान अमूल्य असल्याचे पंतप्रधानांनी म्हटले आहे.
महात्मा गांधी प्रवासी सुरक्षा योजना बंद करायला केंद्रीय मंत्रिमडळाची मंजुरी

महात्मा गांधी प्रवासी सुरक्षा योजना बंद करायला केंद्रीय मंत्रिमंडळाने मंजुरी दिली आहे. पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत हा निर्णय घेण्यात आला. परदेशात रोजगार मिळवण्यासाठी जाणा-या ईसीआर श्रेणीतील कामगारांसाठी 2012 मध्ये ही योजना सुरू करण्यात आली होती. मात्र, या योजनेंतर्गत अत्यल्प नोंदणी होत असल्याने तसेच वर्षभराहून अधिक काळ यात एकही नवी नोंदणी न झाल्याने ही योजना बंद करण्याचा निर्णय घेण्यात आला.